Swer tǒgenliche minne hat
Swer tǒgenliche minne hat·
der sol sich wenig an den lan·
den man so grôsse missetat·
an sinem herzen siht began·
dem er bewachen gůt vnd ere sol·
lat er den gast vf schaden in· wie solt ich dem getrúwen wol·

Wer ich so minneklich gelegen
bi liebe tǒgen vf den lip·
so wolt ich wenig slafes pflegen
dur mich vnd durh das reine wib·
mir selben so wolt ich getrúwen bas·
danne ieman der mich weken solte· so we im des man da vergas·

Die merker vnd darzv̊ der slaf·
die koͤnden wenig mir geschaden·
ich hv̊te ǒch vor der merker straf·
wer ich zv̊ liebe also geladen·
dc ich da hohe froͤide solte han·
so muͤst er sin ein steter frúnt den ich das wissen solte lan·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse